b'\n_START_ARTICLE_\nZvjezdani Ratovi: Epizoda IV Nova Nada\n_START_SECTION_\nRadnja\n_START_PARAGRAPH_\nDoba je gra\xc4\x91anskog rata u Galaksiji, a pobunjenici protiv zlog Galakti\xc4\x8dkog Carstva ostvarili su svoju prvu pobjedu vjeruju\xc4\x87i da je to tek po\xc4\x8detak prema obnovi svrgnute Galakti\xc4\x8dke Republike. U njoj su neko\xc4\x87 dobro \xc5\xbeivjeli mnogobrojni narodi, ali im je svoju tiraniju nametnuo sada\xc5\xa1nji Car. Protiv Cara, njegova dva pobo\xc4\x8dnika Dartha Vadera i Granda Moffa Tarkina pobunu predvodi princeza Leia. No, nakon uspje\xc5\xa1no izvedenog napada na njihove trupe odva\xc5\xbenu princezu u orbiti planeta Tatooinea zarobi Darth Vader i dr\xc5\xbei kao taokinju. Leia pak prije utamni\xc4\x8denja uspije u svog malenog robota R2-D2-a unijeti klju\xc4\x8dne podatke o Zvijezdi smrti, ogromnoj svemirskoj stanici imperija koja mo\xc5\xbee uni\xc5\xa1tavati planete, te se on s droidom C-3PO-om u posljednji trenutak katapultira na pustinjski planet Tatooine. _NEWLINE_Tamo ih zarobe \xc4\x8dovjekolika bi\xc4\x87a Jawasi, te ih prodaju siroma\xc5\xa1nom farmeru Owenu i njegovu ne\xc4\x87aku Lukeu Skywalkeru. Spretni mladi\xc4\x87 vrlo brzo otkrije skrivenu poruku u robotovu hologramu te se zaputi prona\xc4\x87i tajanstvenog Bena Obi-Wan Kenobija. Uz pomo\xc4\x87 pla\xc4\x87enika i pilota Hana Sola i Chewbacce, Lukeu ne preostaje ni\xc5\xa1ta drugo ve\xc4\x87 da se pridru\xc5\xbei Obi-Wanu u spa\xc5\xa1avanju princeze. Uspiju ju prona\xc4\x87i i izvu\xc4\x8di iz Zvijezde smrti, no u dvoboju sa Darth Vaderom, Obi-Wan pogiba. Pobunjenici se smjeste na obli\xc5\xbenji mjesec planeta Yavin, te po\xc4\x8dnu uz pomo\xc4\x87 planova razvijati strategiju uz pomo\xc4\x87 koje bi uni\xc5\xa1tili Zvijezdu smrti. Mnogo letjelica napadne ali ne uspije pogoditi njenu slabu to\xc4\x8dku. Ipak, Luke \xc4\x8duje glas Obi-Wana koji mi savjetuje da vjeruje intuiciji i ovaj poslu\xc5\xa1a te uspije pogoditi slabu to\xc4\x8dku stanice. Tamna zvijezda eksplodira a Luke, Han Solo i Chewbacca dobiju medalje.\n_START_SECTION_\nProdukcija\n_START_PARAGRAPH_\nNakon uspjeha svojeg filma "Ameri\xc4\x8dki grafiti", George Lucas je razmi\xc5\xa1ljao o konceptu "svemirske opere" sa producentom Garyjom Kurtzom. 1973. je pripremio sinopsis pri\xc4\x8de od 14 stranica za distribuciju me\xc4\x91u filmskim studijima. Universal Studios i United Artists su odbili projekt. Lucas nije volio sistem studija jer su njegovi prethodni filmovi "Ameri\xc4\x8dki grafiti" i "THX 1138" bili ponovno montirani bez njegovog odobrenja. Ipak, Alan Ladd Jr. iz studija 20th Century Fox je vjerovao da je Lucas talentiran te mu je odobrio projekt 1973. Lucas je tada jo\xc5\xa1 radio na scenariju, koji je imao ve\xc4\x87 sve likove, ali se mu\xc4\x8dio sa pri\xc4\x8dom jo\xc5\xa1 par godina._NEWLINE_Navodno je gotovi scenarij sadr\xc5\xbeavao 200 stranica, pa je Lucas odlu\xc4\x8dio obraditi samo prvu tre\xc4\x87inu u film - dok \xc4\x87e ostatk obraditi u kasnijim nastavcima. Ubrzo je unajmio konceptualnog umjetnika Ralpha McQuarrieja koji je nacrtao neke scene za scenarij. Sa bud\xc5\xbeetom od 8 milijuna $, Lucas je osnovao tvrku za specijalne efekte "Industrial Light & Magic" koja je po\xc4\x8dela rad na efektima u filmu u Van Nuys u Kaliforniji. Ve\xc4\x87inom je upotrijebila makete svemirskih brodova. Jedna od Lucasovih inovacija bila je ideja o "kori\xc5\xa1tenom svemiru", u kojem su sve sprave, zgrade i svemirski brodovi izgledali staro i pra\xc5\xa1njavo. Snimanje je po\xc4\x8delo 22. o\xc5\xbeujka 1976. u Tunisu uz mnoge probleme, ponajvi\xc5\xa1e zbog ka\xc5\xa1njenja u terminu snimanja i ki\xc5\xa1ne oluje koja je tamo o\xc5\xa1tetila opremu. Nakon Tunisa, filmska ekipa se je preselila u studio u Londonu. Uz to mnogi glumci nisu shva\xc4\x87ali svoj posao ozbiljno te su smatrali da snimaju "film za djecu". Sam Lucas nije bio zadovoljan kostimima te je ve\xc4\x87inom glumcima davao samo dvije upute; "br\xc5\xbee" i "intenzivnije". Bud\xc5\xbeet filma popeo se na 11 milijuna $ a mnogi iz studija su se po\xc4\x8deli dvoumiti da \xc4\x87e film biti fijasko._NEWLINE_"Zvjezdani ratovi" su trebali imati premijeru na Bo\xc5\xbei\xc4\x87 1976., ali je termin premje\xc5\xa1ten na ljeto 1977. Planiralo se ponovno snimiti neke scene, no po\xc5\xa1to je Mark Hamill ozljedio lice pri prometnoj nesre\xc4\x87i, to je postalo nemogu\xc4\x8de. Velik problem je predstavljao i glas Dartha Vadera: glas glumca Davida Prowsea slabo se \xc4\x8duo kroz \xc5\xa1ljem te je zvu\xc4\x8dao budalasto. Na kraju je pozvan James Earl Jones da podari svoj dubok glas Vaderu. Lucas je postao skroz iscrpljen snimanjem te ga je stres sna\xc5\xbeno pogodio. Monta\xc5\xbea filma se pokazala te\xc5\xa1kom jer je velik dio efekata nedostajao. Kona\xc4\x8dno, Lucas je pokazao grubu verziju filma (bez gotovih specijalnih efekata) svojim prijateljima; me\xc4\x91u njima su bili i Brian De Palma, John Milius, Francis Ford Coppola i Steven Spielberg. Svi su bili razo\xc4\x8darani, osim Spielberga koji je u\xc5\xbeivao u filmu. Ipak, Alan Ladd je bio odu\xc5\xa1evljen rezultatom. Jednom kada su efekti bili gotovi, film je pu\xc5\xa1ten u distribuciju, te je zaradio 460.935.665 $ u kinima SAD-a i postao 2. najkomercijalniji film 20. stolje\xc4\x87a i najkomercijalniji flm 1970-ih.\n_START_SECTION_\nIzvori utjecaja na film\n_START_PARAGRAPH_\nPrema Lucasu, film je inspiriran mnogim izvorima, kao \xc5\xa1to su Beowulf i Kralj Arthur. Lucas je htio i odati po\xc4\x8dast starom Flash Gordon serijalu iz 1930-ih, ali je na kraju ipak izabrao japanski film Akire Kurosave "Skrivena tvr\xc4\x91ava" i knjigu "Junak sa tisu\xc4\x87u lica" koju je napisao Joseph Campbell. Ipak, "Zvjezdani ratovi" imaju par paralela sa Flash Gordonom, kao \xc5\xa1to je konflikt izme\xc4\x91u pobunjenika i imperija i slavni uvodni tekst na po\xc4\x8detku filma. Sama rije\xc4\x8d "Jedi" potje\xc4\x8de od japanske rije\xc4\x8di "Jidaigeki" ("povijesne drame" koje imaju samuraje). Navodno je i knjiga Gospodar prstenova koju je napisao J. R. R. Tolkien izvr\xc5\xa1ila utjecaj na formiranje Dartha Vadera i Obi-Wana. Sam kostim Vadera izgleda poput oklopa drevnih samuraja. _NEWLINE_Scena u kojoj Millenium Falcon putuje brzinom svjetlosti i neki prizori svemirskih brodova podsje\xc4\x87aju na ZF film "2001: Odiseja u svemiru", a \xc4\x8dudna bi\xc4\x87a Jawe podsje\xc4\x87aju na Munchkine iz bajke "\xc4\x8carobnjak iz Oza". Robot C-3PO je inspiriran dizajnom robota Marije iz klasika "Metropolis" iz 1927.\n_START_SECTION_\nReizdanje 1997.\n_START_PARAGRAPH_\nNakon \xc5\xa1to je Spielbergov "Jurski park" revolucionirao specijalne efekte upotrebom CGI-ja, Lucas je odlu\xc4\x8dio neke scene u "Zvjezdanim ratovima" izmijeniti ili dodati koje prije nisu bile mogu\xc4\x87e. Jednom je izjavio da je nova, modificirana verzija upravo ona prvotna vizija filma koju je htio. I druga dva nastavka, Zvjezdani ratovi, Epizoda 5: Carstvo uzvra\xc4\x87a udarac i Zvjezdani ratovi, Epizoda 6: Povratak Jedija, su tom prilikom "uljep\xc5\xa1ani" i izmijenjeni pod Lucasovim nadzorom. 1997. je, na 20. godi\xc5\xa1njicu prvog filma, u kina ponovno pu\xc5\xa1tena originalna trilogija "Zvjezdanih ratova". Igrala je u kinima u mnogim dr\xc5\xbeavama, pa tako i Hrvatskoj. Ipak, mnogi ljubitelji serijala izrazili su nezadovoljstvo takvim postupkom, zamjeraju\xc4\x87i Lucasu da je novim scenama i specijalnim efektima upropastio ugo\xc4\x91aj klasika iz 1970-ih. Jedna od novih scena je i ona u kojoj Han Solo nai\xc4\x91e na Jabba the Hutta i njegove zaposlenike kada je i\xc5\xa1ao prema svojem svemirskom brodu te ga uspio nagovoriti da povu\xc4\x8de tjeralicu na njega jer \xc4\x87e mu isplatiti dvostruki dug. Mnogima se ta scena u\xc4\x8dinila neuvjerljivom i naivnom jer je zlog Jabba the Hutta predstavila kao popustljivog i blagog lika, \xc5\xa1to je u suprotnosti sa tre\xc4\x87im filmom iz serijala. Isto tako, u sekvenci u kojoj Obi-Wan, Luke i dva robota lebde\xc4\x87im vozilom putuju prema luci Mos Eisley dodan je puno detaljniji prikaz grada i scena u kojoj jedna ogromna \xc5\xbeivotinja, nalik na ovna, izbaci svojeg vlasnika vanzemaljca. Isto tako u pozadini grada su se pojavile razne vrste vanzemaljaca. Najkontroverznija scena sadr\xc5\xbeavala je izmjenu u kojoj vanzemaljac Greedo prvi puca na Hana ali proma\xc5\xa1i, na \xc5\xa1to ga ovaj upuca i likvidira; u originalnoj verziji Han je pucao prvi na Greeda ispod stola te ga tako likvidirao pa su mnogi prigovarali da je ta izmjena jeftin poku\xc5\xa1aj uljep\xc5\xa1avanja lika Hana Sola._NEWLINE_2004. originalna trilogija je objavljena po prvi put na DVD-u, ali u izmijenjenoj verziji iz 1997. Po\xc5\xa1to su mnogi obo\xc5\xbeavatelji htjeli originalnu, nemodificiranu verziju serijala, ona je kona\xc4\x8dno pu\xc5\xa1tena u opticaj 2006.'